A nyugdíjasoknak kézbesített rezsiutalványok mintegy 60 százalékát váltották be a postákon eddig majdnem 14 milliárd forint összértékben - közölte a Magyar Posta szombaton az MTI-vel.

Nagy volt a forgalom a postákon (Fotó: Honéczy Barnabás/MTI) Nagy volt a forgalom a postákon (Fotó: Honéczy Barnabás/MTI)

A közleményben azt írták, a csaknem 4,6 millió utalvány 22 százalékát szeptemberben, 33 százalékát októberben, 6 százalékát pedig novemberben használták fel az ügyfelek.

Az egy napon beváltott mennyiség maximuma október 11-én volt, amikor csaknem 189 ezer utalványt használtak fel az ügyfelek a csekkek befizetésénél. Az átlagos napi beváltási arány a kézbesítéstől számítva megközelíti a 90 ezer darabot - írta az MTI.

Az utalványokat kizárólag áram- illetve gázrezsi fizetésére lehet felhasználni. A csekkes ügyfelek a postán keresztül intézkedhetnek a fizetésről jövő márciusig, akik pedig utalnak, a szolgáltatójuknál rendezhetik számláikat.

A szeptemberi rezsicsökkentési akció egyébként összesen mintegy 30 milliárd forintba került Gulyás Gergely miniszter tájékoztatása szerint, de azt nem tudta a kérdésünkre megmondani a Kormányinfón, hogy ezen belül mekkora tételt tett ki a papír, amire nyomtatták az utalványokat. Ez a papír ugyanaz, amelyiket a nyugdíjasok a korábbi években kaptak Erzsébet-utalványként, s amit akkor a boltokban fel tudtak használni.

Az Erzsébet-utalványt kibocsátó cég sem árulta el laptársunk megkeresésére, hogy mekkora rendelést kaptak, ha kaptak a papírokra a kormánytól. Ezeket az utalványokat a mostani évtől már nem forgalmazzák - a cafeteria rendszer módosítása miatt szűnt meg a forgalmazásuk - de a papírokat még fel kellett használni valamire.